Kꞌo jun achi yawabꞌ,
Lázaro u bꞌiꞌ,
ri käpe pa ri tinimit Betania,
ri tinimit ri e jeqel wi ri nan María xuqujeꞌ ri nan Marta ri ratz.
We nan María riꞌ,
ri ranabꞌ ri tat Lázaro ri yawabꞌ,
are waꞌ ri xqꞌijow ri kꞌokꞌalaj aceite chrij ri raqan ri Qajaw Jesús,
ri xusuꞌ kꞌu rukꞌ ru wiꞌ.
We kiebꞌ ixoqibꞌ riꞌ ri kachalal kibꞌ,
xkitaq u bꞌixik che ri Jesús:
Qajaw,
ri Lázaro ri sibꞌalaj utz la rukꞌ,
yawabꞌ ri areꞌ,
—xecha bꞌik.
Aretaq xuta ri Jesús waꞌ,
xubꞌij:
Ri kämikal ri kukꞌam loq we yabꞌil riꞌ man are tä kꞌisbꞌal re ru kꞌaslemal,
xane xa rech käqꞌalajinik chi nim u qꞌij ri Dios,
xuqujeꞌ rech rumal we yabꞌil riꞌ käkꞌutunik chi nim u qꞌij ru Kꞌojol ri Dios,
—xchaꞌ.
Ri Jesús,
pune sibꞌalaj loqꞌ ri nan Marta chuwäch,
xuqujeꞌ ru chaqꞌ,
xuqujeꞌ ri tat Lázaro,
aretaq xbꞌix che chi yawabꞌ ri tat Lázaro,
xkanaj na kan kiebꞌ qꞌij chilaꞌ jawijeꞌ ri kꞌo wi.
Te kꞌu riꞌ xubꞌij chke ru tijoxelabꞌ:
Joꞌ chi jumul pa Judea,
—xcha chke.
Xkibꞌij kꞌu ru tijoxelabꞌ che:
Ajtij,
mäjaꞌ naj riꞌ ri winaq aj Israel ri e kꞌo chilaꞌ xkaj xkikämisaj la che abꞌaj.
¿Te riꞌ are kaj la keꞌ chi la jumul jelaꞌ?
—xecha che.
Ri Jesús xubꞌij chke:
¿A mat kabꞌlajuj hora u pam ri jun qꞌij?
We jun winaq käbꞌin paqꞌij,
man kätzaq taj,
rumal chi käril ru saqil ri qꞌij ri käkaꞌy puwiꞌ ruwächulew.
We kꞌu ri winaq chaqꞌabꞌ käbꞌinik,
kätzaqik,
rumal chi man kꞌo tä ri saqil pa ru bꞌe,
—xcha chke.
Te kꞌu riꞌ xubꞌij chi ri Jesús chke:
Ri tat Lázaro,
ri sibꞌalaj uj utz rukꞌ,
xwarik,
kineꞌ kꞌut kinkꞌasuj na,
—xcha chke.
Te riꞌ ri tijoxelabꞌ xkibꞌij che ri Jesús:
Qajaw,
we käwarik kel kubꞌij waꞌ chi kutzir na,
—xecha che.
Ri Jesús kꞌut are tajin kubꞌij chi ri tat Lázaro xkämik.
Are kꞌu ri tijoxelabꞌ xkichomaj e areꞌ chi are tajin kubꞌij ri waram ri kubꞌan jun winaq.
Te riꞌ xubꞌij ri Jesús chke chi saqil:
Ri tat Lázaro ya xkämik,
—xchaꞌ.
Ri in kinkikotik chi man in kꞌo tä chilaꞌ.
Are kꞌu utz na waꞌ chiwe ix rech kixkojonik.
Joꞌ bꞌaꞌ jeqilaꞌ,
—xcha chke.
Are kꞌu ri tat Tomás ri “Gemelo” kuchixik,
xubꞌij chke ri nikꞌiaj tijoxelabꞌ chik ri e rachiꞌl:
Joꞌ uj xuqujeꞌ rech kujekäm rukꞌ,
—xcha chke.
Aretaq xopan ri Jesús,
teꞌ xuto chi xkeꞌ kiejebꞌ qꞌij muqutal chi ri tat Lázaro.
Ri alaj tinimit Betania naqaj kꞌo wi che ri tinimit Jerusalén.
Kraj kꞌo nikꞌiaj legua u najal.
E kꞌia kꞌu chke ri winaq aj Israel e opaninaq cho rachoch ri nan Marta,
ri nan María,
chukuꞌbꞌisaxik ki kꞌux rumal ru kämikal ri ki xibꞌal.
Aretaq ri nan Marta xretamaj chi opanem kubꞌan ri Jesús,
xeꞌ chukꞌulaxik,
are kꞌu ri nan María xkanaj kan cho ja.
Ri nan Marta xubꞌij che ri Jesús:
Qajaw,
we ta kꞌo la waral,
mat xkäm ri nu xibꞌal,
—xcha che.
Wetam kꞌut chi ronojel ri kätaꞌ la che ri Dios,
ri Areꞌ kuya na waꞌ che la,
—xcha che.
Ri Jesús xubꞌij che:
Ri a xibꞌal käkꞌastaj na chkixol ri käminaqibꞌ,
—xcha che.
Ri nan Marta xubꞌij che ri Jesús:
Jeꞌ,
wetam chi käkꞌastaj na chkixol ri käminaqibꞌ pa ri kꞌisbꞌal qꞌij,
—xcha che.
Te riꞌ xubꞌij ri Jesús che:
Ri in,
in riꞌ kinkꞌastajisaj ri käminaqibꞌ xuqujeꞌ kinya ki kꞌaslemal.
Jachin ri käkojon chwe in,
pune käkämik,
käkꞌasi chi kꞌu na.
Konojel kꞌu ri kꞌä e kꞌaslik ri kekojon chwe,
man kekäm tä wi.
¿A kakoj waꞌ?
—xcha che ri nan Marta.
Ri nan Marta xubꞌij che:
Jeꞌ,
Wajaw,
ri in kinkojo chi lal riꞌ ri Cristo,
ru Kꞌojol ri Dios,
ri ulinaq la waral cho ri uwächulew,
—xcha che.
Aretaq xbꞌitaj waꞌ we tzij riꞌ rumal ri nan Marta,
xeꞌk,
xusikꞌij loq ri nan María ru chaqꞌ.
Xaq chkꞌuyal xubꞌij che:
Ri Ajtij kꞌo waral,
katusikꞌij,
—xcha che.
Ri nan María,
xuwi xuto ri xbꞌix che,
chanim kꞌu xwalijik,
xeꞌ chuchꞌabꞌexik ri Jesús.
Mäjaꞌ kꞌu qas kopan ri Jesús pa ri tinimit.
Kꞌä kꞌo chilaꞌ jawijeꞌ ri xkꞌulax wi rumal ri nan Marta.
Ri winaq aj Israel,
ri e kꞌo kukꞌ pa ja chukuꞌbꞌisaxik ki kꞌux,
aretaq xkilo chi aninaq xwalij bꞌi ri nan María,
xebꞌeꞌ ri e areꞌ rukꞌ.
Xkichomaj chi jelaꞌ keꞌ chuchiꞌ ri muqubꞌal che oqꞌej.
Aretaq kꞌut xopan ri nan María rukꞌ ri Jesús,
xxuki chuwäch,
xubꞌij che:
Wajaw,
we ta kꞌo la waral,
mat xkäm ri nu xibꞌal,
—xcha che.
Ri Jesús,
aretaq xrilo chi xuchap oqꞌej ri nan María,
xuqujeꞌ ri winaq aj Israel ri e petinaq rukꞌ,
sibꞌalaj xbꞌisonik,
kꞌäx xunaꞌ pa ranimaꞌ.
Xutaꞌ kꞌu chke:
¿Jawijeꞌ ri muqutal wi?
—xcha chke.
Ri e areꞌ xkibꞌij che:
Qajaw,
saꞌjmpe la,
jeꞌila la,
—xecha che.
Ri Jesús kꞌut xoqꞌik.
Xkibꞌij kꞌu ri winaq aj Israel:
Chiwilampeꞌ chi sibꞌalaj loqꞌ chuwäch,
—xechaꞌ.
Jujun kꞌu chke xkibꞌij:
We achi riꞌ ri xjaqow ru waqꞌäch ri moy,
¿a mat xkowin ta waꞌ chubꞌanik jun toqꞌobꞌ che ri tat Lázaro rech mat xkämik?
—xechaꞌ.
Ri Jesús,
jumul chik sibꞌalaj kꞌäx tajin kunaꞌ pa ranimaꞌ,
xnaqajin chuchiꞌ ri jul ri muqutal wi ri tat Lázaro.
Are jun pek,
kojom kꞌu jun abꞌaj che tzꞌapibꞌal re ru chiꞌ.
Ri Jesús xubꞌij:
Chesaj alaq ri abꞌaj,
—xcha chke ri winaq.
Are kꞌu ri nan Marta,
ri ranabꞌ kan ri käminaq,
xubꞌij che ri Jesús:
Qajaw,
kꞌo chi ruxlabꞌ riꞌ rumal chi xkeꞌ kiejebꞌ qꞌij waꞌ käminaq chik,
—xcha che.
Xubꞌij kꞌu ri Jesús che:
¿A mat nu bꞌim chawe chi we katkojonik kawil na u nimarisaxik u qꞌij ri Dios?
—xcha che.
Te riꞌ xkesaj ri abꞌaj.
Ri Jesús xkaꞌy chikaj,
xubꞌan orar,
xubꞌij:
Tat,
kinmaltioxij che la chi xintatabꞌej la.
Wetam chi amaqꞌel ronojel qꞌij kintatabꞌej la.
Xa kꞌu rumal kech we winaq riꞌ ri e kꞌo waral,
kinbꞌij waꞌ rech käkikojo chi are ri lal in taqowinaq la loq,
—xchaꞌ.
Aretaq xbꞌitaj waꞌ rumal,
ko xchꞌawik,
xubꞌij:
¡Lázaro,
chatel loq!
—xchaꞌ.
Xel kꞌu loq ri käminaq,
bꞌotzꞌom ri raqan u qꞌabꞌ rukꞌ taq atzꞌiaq.
Ru palaj pistal rukꞌ jun suꞌt.
Ri Jesús xubꞌij chke ri winaq:
Soloꞌ alaq,
tzoqopij alaq bꞌik,
—xcha chke.
Rukꞌ waꞌ ri xbꞌantajik,
e kꞌia chke ri winaq aj Israel ri e opaninaq chukuꞌbꞌisaxik u kꞌux ri nan María,
xekojon che ri Jesús.
Xkil kꞌu ri kajmabꞌal ri xubꞌano.
E kꞌo kꞌu jujun chke xebꞌeꞌ kukꞌ ri tataꞌibꞌ fariseos chubꞌixik chke ri u bꞌanom ri Jesús.
Are kꞌu ri tataꞌibꞌ fariseos,
xuqujeꞌ ri ki nimaqil ri sacerdotes xeꞌkimulij kibꞌ kukꞌ ri ki nimaqil ri winaq,
xkibꞌij:
¿Jas käqaꞌno?
We achi riꞌ tajin kubꞌan kꞌia kajmabꞌal taq etal,
—kechaꞌ.
We käqaya kan xaq chi je riꞌ,
konojel ri winaq kekojon na che ri Areꞌ.
Kepe kꞌu na ri qꞌatal taq tzij aj Roma,
käkiwulij na ri nimalaj rachoch Dios ri käqamulij wi qibꞌ,
käkisach na u wäch ri qa tinimit,
—xechaꞌ.
Are kꞌu ri tat Caifás,
ri ki nimal ri sacerdotes pa ri junabꞌ riꞌ,
xubꞌij chke:
Ri ix,
xa man kꞌo tä iwetam,
—kächaꞌ.
¿A mat kichꞌobꞌo chi are utz na chqe uj chi käkäm xa jun achi che ki kꞌexwäch ri winaq,
chuwäch ri käsach u wäch ronojel ri tinimit?
—xcha chke.
Man xaq tä kꞌu pa ru chomanik ri tat Caifás xpe wi waꞌ we tzij riꞌ ri xubꞌij,
xane rumal chi are ki nimal ri sacerdotes pa ri junabꞌ riꞌ ri Dios xyoꞌw waꞌ pa ranimaꞌ chi kubꞌij chi ri Jesús käkäm na rumal kech ri winaq aj Israel.
Man xuwi tä kꞌu rumal kech ri winaq aj Israel käkäm na ri Jesús,
xane che ki mulixik konojel ri ralkꞌual ri Dios ri e jabꞌuninaq cho ronojel ruwächulew.
Xa je riꞌ ri ki nimaqil ri winaq aj Israel tzpa ri qꞌij riꞌ xkichap u chomaxik jas käkaꞌn chukämisaxik ri Jesús.
Rumal riꞌ ri Jesús ya man xukꞌut tä chi ribꞌ chkiwäch ri winaq aj Israel.
Xel bꞌi pa Judea,
xeꞌ jelaꞌ chunaqaj ri juyubꞌ ri kätzꞌinowik,
pa jun tinimit Efraín u bꞌiꞌ.
Chilaꞌ xkꞌoji wi kukꞌ ru tijoxelabꞌ.
Xa kꞌu jubꞌiqꞌ kraj man kuriq ri Pascua,
jun chke ri ki nimaqꞌij ri winaq aj Israel.
E kꞌia winaq kꞌut pa taq ri nikꞌiaj taq tinimit chik xebꞌeꞌ pa ri tinimit Jerusalén,
mäjoq ri Pascua,
chuchꞌajik kibꞌ che resaxik ri äwas chkij.
Tajin kꞌu käkitzukuj ri Jesús.
Aretaq e kꞌo pa ri nimalaj rachoch Dios käkitala u tzijol chbꞌil taq kibꞌ,
käkibꞌij:
¿Jas käbꞌij alaq?
¿A käpe riꞌ pa we nimaqꞌij o man käpe taj?
—kechaꞌ.
Ri tataꞌibꞌ fariseos,
xuqujeꞌ ri ki nimaqil ri sacerdotes,
ki yoꞌm taqanik chi we kꞌo jun winaq retam jawijeꞌ kꞌo wi ri Jesús,
chubꞌij waꞌ chke rech kekowinik kekichapa loq.